Hier is die wenner van die Ingrid Jonker-prys | Netwerk24
13 Julie 2020 08:00
Die digter Saaleha Idrees Bamjee is die wenner van die gesogte Ingrid Jonker-debuutprys vir poësie.
Bamjee het dit met haar bundel Zikr losgeslaan, waarmee sy R10 000 ontvang.
Die Ingrid Jonker-prys – genoem na dié digter wat in 1965 dood is – word jaarliks beurtelings aan 'n Afrikaanse en 'n Engelse debuutdigbundel toegeken – die twee tale waarin Jonker geskryf het.
Elf inskrywings is vanjaar ontvang. Die ander bundels op die kortlys was All the Places deur Musawenkosi Khanyile; Everything is a Deathly Flower deur Maneo Mohale en Skeptical Erections deur Mxolisi Dolla Sapeta.
Bamjee, 'n fotograaf en skrywer van Johannesburg, was in 2014 die wenner van die Writivism-kortverhaalkompetisie. Sy het 'n MA in kreatiewe skryfwerk aan die Rhodes-Universiteit in Makhanda verwerf.
Volgens 'n beoordelaarsverslag dig Bamjee op aangrypende wyse oor hunkering en verlies. Die vroulike liggaam – haar eie en dié van ander – word beskryf, terwyl sy die problematiek van Moslem-wees verken, met 'n viering en verering van haar geloof en die Arabiese taal.
'Zikr' deur Saaleha Idrees Bamjee.
Nick Mulgrew van uHlanga Press, Bamjee se uitgewer, was onmiddellik beïndruk deur die tekstuur van Bamjee se gedigte, haar fotografiese instink vir beelde en haar bedaarde ingesteldheid by die beskrywing van hartverskeurende ondervindings.
Die prysgeld word deur die Pirogue Collective geborg.
Volgens die reglement moet die beoordelaars almal gepubliseerde digters wees, aangesien dit 'n prys van digters aan digters is. Vanjaar was die beoordelaars Vonani Bila, Sindiswa Busuku en Wendy Woodward. Ronel de Goede is die sameroeper van die Ingrid Jonker-pryskomitee. Finuala Dowling is die sameroeper van die Engelse prys. Die ander komiteelede is Marius Crous, Kobus Moolman en Vincent Oliphant. 'n Voormalige voorsitter, Danie Marais, tree as raadgewer vir die komitee op.
Meer oor: Rondel De Goede | Saaleha Idrees Bamjee | Finuala Dowling | Boeke | Ingrid Jonker-Debuutprys